Väljavõte protokollist

**Sihtasutuse Kodanikuühiskonna Sihtkapital nõukogu koosolek nr IV-11**

Koht: Sihtasutus Kodanikuühiskonna Sihtkapital

Toimumise aeg: 10.04.2018

Algus kell 15.04, lõpp kell 17.22

Juhatas: Maiu Lauring, nõukogu esimees

Protokollis: Agu Laius

Osalesid: KÜSKi nõukogu liikmed Alari Rammo, Demis Voss (*saabus 15.11 teise päevakorrapunkti ajal, lahkus 16.55 viienda päevakorrapunkti ajal*), Helina Loor, Külliki Kübarsepp (*lahkus 16.39 neljanda päevakorrapunkti ajal*), Kari Käsper, Raivo Küüt, Tanel Talve (*lahkus 17.13 pärast viiendat päevakorrapunkti*)

Puudus: Raido Roop

Külalisena osalesid: Sirle Domberg, Mari-Liis Dolenko ja Margit Leppik, vandeaudiitor Skype vahendusel 1. päevakorrapunkti ajal.

PÄEVAKORD:

1. 2017. a majandusaasta aruande kinnitamine ja KÜSKi 2017. a eelarve täitmise aruanne
2. Ettepanek asutajaõiguste teostajale KÜSKi põhikirja muutmiseks
3. Vaide otsustamine
4. NULA tulevikust
5. Ülevaade KODARa koostamise protsessist sisendina KÜSKi strateegia koostamiseks
6. Vabaühenduste võimestamise toetamise uuendamisest
7. 2018. aastal esitatud ja antud reisitoetuste taotlustest
8. Nõukogu koosolekute aastaplaanist
9. Järgmise koosoleku aja otsustamine

/……/

## 2. Ettepanek asutajaõiguste teostajale KÜSKi põhikirja muutmiseks

Maiu Lauring tutvustas nõukogule põhikirja muutmise ettepanekuid. Kuna peatselt lõpeb kahe nõukogu liikme volituste tähtaeg, on vajalik otsustada, kas nimetada nende asemele uued liikmed või käia kaasas avaliku sektori reformidega ning vähendada nõukogu liikmete arvu. Kui vähendada nõukogu liikmete arvu, on vajalik põhikirja muutmine, sest kehtiva põhikirja p 4.4 seab minimaalseks nõukogu liikmete arvu 8. Järgnes arutelu nõukogu liikmete arvu teemal.

Alari Rammo tegi ettepaneku nõukogu liikmete arvuks määrata 5-7 senise 8 – 10 asemel ning tulevikus veelgi väiksemana.

Raivo Küüt rõhutas, et tegemist on asutajaõiguste teostajale ettepaneku tegemise otsustamisega. Lõpliku põhikirja muutmise või mitte muutmise otsustab siseministeerium asutajaõiguste teostajana.

Seejärel arutati kehtiva põhikirja p 4.10, mis näeb ette, et juhul, kui hääled jagunevad otsustamisel võrdselt, on otsustavaks nõukogu esimehe hääl. Raivo Küüt tõi välja, et siseministeerium ei näe õiguslikust vaatenurgast vastuolu kehtivate seadustega, ent kui nõukogu peab vajalikuks seda muuta, siis võib seda kaaluda.

Lõpetuseks arutati kehtiva põhikirja p 8.1, mis näeb ette, et juhatus koostab raamatupidamise aastaaruande ja tegevusaruande ning esitab selle hiljemalt kolme kuu jooksul majandusaasta lõppemisest nõukogule kinnitamiseks. Samal ajal ütleb p 5.17.6, et juhatuse pädevus on KÜSKi majandusaasta aruande koostamine ning nõukogule kinnitamiseks esitamine nelja kuu jooksul. Nõukogu leidis, et vasturääkivad punktid tuleks ühtlustada.

Vastavalt KÜSKi põhikirja p 9.2 on põhikirja muutmiseks, mille algatamise ettepaneku teeb nõukogu, vajalik kahe kolmandiku (2/3) KÜSKi nõukogu liikmete heakskiit.

**Otsustati:** Teha asutajaõiguste teostajale ettepanek:

1. Muuta põhikirja punkti 4.4. esimest lauset ja sõnastada see järgmiselt: „Nõukogu koosseisu kuulub  5 - 7  liiget, kes määratakse asutajaõiguste teostaja poolt 3 aastaks.“

2. Soovitada kaaluda põhikirja punktides 5.17.6,  8.1  ja  8.3 olevat võimalikku vastuolu ja vajadusel korrigeerida neis punktides sätestatut.

Hääletamine: Poolt 8; Vastu 0

/…/

Väljavõte korrektne

Agu Laius

Juhataja  
(allkirjastatud digitaalselt)